Endel Sõgel

Endel Sõgel (17. juuni 1922 Vastseliina kihelkond, Võrumaa – 7. detsember 1998 Tallinn) oli eesti kirjandustegelane ja publitsist.

Ta õppis aastatel 1935–1940 Petseri Gümnaasiumis (ei lõpetanud). 

Ta õppis aastatel 1950–1955 mittestatsionaarselt Tartu Riiklikus Ülikooli ajaloo-keeleteaduskonnas ja Tallinna Pedagoogilises Instituudis eesti filoloogiat (lõpetas viimase). Sai 1962. aastal filoloogiakandidaadi kraadi.

Ta töötas alates 1952. aastast Eesti NSV TA Keele ja Kirjanduse Instituudis, 1953. aastal määrati ta kirjandussektori juhatajaks. Aastatel 1959–1962 töötas Sõgel EKP Keskkomitee kultuuri ja teaduse osakonna juhataja asetäitjana, täites KKI sektorijuhataja ülesandeid kohakaasluse korras. 1963. aastal valiti ta Eesti NSV TA KKI Oktoobri-järgse eesti kirjanduse ajaloo sektori juhatajaks ja 1965. aastal teadusala asedirektoriks. 

Aastatel 1968–1988 oli Eesti NSV TA Keele ja Kirjanduse Instituudi direktor. 

Tegevus ELKNÜ-s ja NLKP-s
Pärast 1940. aasta juunipööret oli ta EKNÜ Võrumaa komitee I sekretär, astus samal aastal ÜK(b)P liikmeks, oli NLKP liige 1992. aastani. 

Osales Teises maailmasõjas Nõukogude poolel hävituspataljonides, oli Järvamaa pataljonis roodu poliitjuht, võttis lahinguist osa Viljandi hävituspataljoni, I Eesti Kütipolgu ja Leningradi blokaadirõngas tegutsenud vägede koosseisusEndel Sõgel 50. Keel ja Kirjandus, 1972, nr 6, lk 380 ja oli poliittöötajana Punaarmees kuni 1947. aastani. Osales 8. Eesti Laskurkorpuse ridades võitlusteel Velikije Lukist kuni lahinguteni Kuramaal. Teda autasustati Isamaasõja I ja II järgu ordeniga, Punatähe ordeniga ning medaliga "Võidu eest Saksamaa üle".

Aastatel 1947–1948 oli Järvamaal parteitööl.

1948–1950 õppis ta Vabariiklikus Parteikoolis, sai sealt Nõukogude süsteemis kehtiva keskhariduse. Aastatel 1959–1962 oli ta EKP Keskkomitee teaduse ja kultuuri osakonna juhataja asetäitja.

Tegevus Eesti NSV kirjanduselus
Ta oli peamisi nõukoguliku kirjanduskäsitluse juurutajaid Eesti NSV-s. Sidemete kaudu kirjandusväliste institutsioonidega püüdis ta kirjandust ideoloogiliselt juhtida."Kõik eesti humanitaarid teavad, et Endel Sõgel kehtestas Keele ja Kirjanduse Instituudis ja laiemaltki enda ainuisikulise raudse ideoloogilise kontrolli eesti humanitaarteaduste üle. Aga rääkida ei taheta sellest, kuidas Sõgel sai enda haardesse ka rahvuslikult ja kommunismivaenulikult mõtlevad inimesed. See meetod oli lihtne: j a g a  j a  v a l i t s e." Raamat: Mati Hint. "Keel on tõde on õige ja vale." Eesti Mõttelugu 46. Tartu, Ilmamaa 2002, lk 13"Ta konsulteeris sageli tsensuuri, Glavlitti. - - Sõgla tundlad olid ilmselgesti sihitud ka Pagari tänava, julgeoleku poole. - - Mis on aga eriti oluline Sõgla ja Keskkomitee suhete puhul: tal olid ilmselt oma kontaktid Moskvaga, mida ta teinekord kasutas kui iseseisev poliitiline mängur." Vt: "Endel Sõgel." Raamatus: Aksel Tamm. "Aga see oli üks mees". Kuldsulg 2003, lk 204–205

Tema keskkooliõpikus "Eesti kirjanduse ajalugu" (I-IV, 1953) ja selleaegses tegevuses andis 1975. aasta "Eesti kirjanduse biograafilise leksikoni" (mille toimetajate hulka kuulus ka Sõgel ise) sõnul tunda "nihilistliku suhtumise tendents". Lähtus EKBLi 2000. aasta väljaande hinnangul oma 1950. aastate artiklites vulgaarmarksistlikest seisukohtadest, "andes seejuures hävitava hinnangu sümbolismile ja teistele realismist erinevatele kirj.-vooludele." Hiljem tema kirjanduskäsitlus mõnevõrra liberaliseerus, kuid püsima jäi ühekülgselt tendentslik sotsiologiseeriv suunitlus.

1950. aastail ilmus tema toimetusel ja kaasautorsusel eesti kirjanduse lugemikke ja keskkooliõpikuid: "Eesti kirjanduse ajalugu" I–IV (1953), ümbertöötatuna I (1957), II (1958, 6. tr. 1964), III (1956, 4. tr. 1970) jt. 1960. aastal asuti tema eestvõttel Keele ja Kirjanduse Instituudis koostama viieköitelist «Eesti kirjanduse ajalugu», mille peatoimetaja oli E. Sõgel. Ta oli "Eesti kirjanduse biograafilise leksikoni" kaastoimetaja, koguteose "Eesti rahvas Nõukogude Liidu Suures Isamaasõjas" I köite (1971) kaastoimetaja.

Tunnustus
Tööpunalipu orden
1970 Eesti NSV teeneline teadlane
1973 Juhan Smuuli nimeline kirjanduse aastapreemia ("Revolutsioon ja kirjandus")
1973 Soome Kirjanduse Seltsi kirjavahetajaliige
1980 Nõukogude Eesti preemia

Isiklikku
Tema poeg oli ajaloolane-sotsioloog Urmas Sõgel.

Viited

Kirjandus

"ENE 7 (RUND–TING)". Tallinn 1975. Lk 351
Maie Kalda. "Sõgel, Endel, kirjandustegelane ja publitsist". // Eesti kirjarahva leksikon. Tallinn 1995. Lk 357–358
"EE 14. Eesti elulood". Eesti Entsüklopeediakirjastus. Tallinn 2000. Lk 496
"Sõgelite saaga. ENSV kirjanduspolitruki poja Urmas Sõgeli memuaarid". Koostaja Mart Aare. OÜ Urgel. Tallinn 2020

Välislingid

Haud Tallinna Metsakalmistul

Kategooria:Eesti kirjandus
Kategooria:Eesti publitsistid
Kategooria:Eestimaa Kommunistliku Partei liikmed
Kategooria:Eesti NSV hävituspataljonlased
Kategooria:8. Eesti Laskurkorpuse koosseis
Kategooria:Punatähe ordeni kavalerid
Kategooria:Isamaasõja ordeni kavalerid
Kategooria:Tööpunalipu ordeni kavalerid
Kategooria:Eesti NSV teenelised teadlased
Kategooria:Tallinna Ülikooli vilistlased
Kategooria:Metsakalmistule maetud
Kategooria:Sündinud 1922
Kategooria:Surnud 1998